S-199/2007

Mál þetta, sem þingfest var 3. maí 2007 og dómtekið sama dag, var höfðað með ákæru lögreglustjórans á Selfossi, dagsettri 21. apríl, á hendur J-kk-þgf B-kk-þgf I-kk-þgf, kt. 000000-0000, Kaldbak, Eyrarbakka,

„fyrir hegningar- og umferðarlagabrot

I.

með því að hafa um hádegisbil föstudaginn 24. nóvember 2006 ekið bifreiðinni UM-683 suður Þorlákshafnarveg í Þorlákshöfn, gegn stöðvunarskyldu og án nægilegrar aðgæslu og varúðar, rakleiðis inn á gatnamót Þorlákshafnarvegar og Selvogsbrautar, þannig að árekstur varð með bifreið ákærða og bifreiðinni JE-494 sem kom aðvífandi austur Selvogsbraut. Í árekstrinum hlaut ökumaður bifreiðarinnar JE-494 eymsli í hnakka, eymsli við 6. hálshryggjarlið og einnig í hálsvöðvum beggja vegna hryggsúlu, sem síðar leiddu til höfuðverkjar, verkjaseyðings úr hálsi og út í hægri öxl og niður í þumal og verkjar hægra megin í mjóbaki og niður í hægri fót, en meiðslin hafa leitt til óvinnufærni allt til dagsins í dag.

Telst brot ákærða varða við 219. gr. almennra hegningarlaga nr. 19,1940 og 1. mgr. 4. gr. og 2. mgr. 25. gr., sbr. 1. mgr. 100. gr. umferðarlaga nr. 50,1987.

II.

með því að hafa að kvöldi laugardagsins 6. janúar 2007, á bifreiðastæði milli verslananna Bónus og Lyfju á Selfossi, við akstur bifreiðarinnar RR-442, snúið bifreiðinni í rúman hring með stöðuhemli.

Telst brot ákærða varða við 1. mgr. 4. gr., sbr. 1. mgr. 100. gr. umferðarlaga nr. 50,1987.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. umferðarlaga nr. 50,1987.“

Ákærði mætti við þingfestingu málsins 3. maí sl. og játaði sök greiðlega og samrýmist sú játning gögnum málsins. Málið var því tekið til dóms samkvæmt 1. mgr. 125. gr. laga nr. 19/1991 um meðferð opinberra mála. Í fyrri ákærulið ákærunnar er háttsemi ákærða heimfærð til 219. gr. almennra hegningarlaga nr. 19/1940 en þar segir að það varði mann refsingu ef af gáleysi hans hlýst tjón á líkama eða heilbrigði, slíkt sem í 218. gr. eða 218. gr. a. sömu laga getur.

Fyrir liggur áverkavottorð J-kvk-ef V-kvk-ef V-kvk-ef læknis, dagsett 11. febrúar 2007. Kemur þar fram að tekin hafi verið röntgenmynd af hálshrygg brotaþola og hafi engin brot verið sjáanleg né beinbreytingar. Þá kemur einnig fram í vottorðinu að röntgenmynd hafi verið tekin mánuði eftir slysið af hægri úlnlið, fingrum og bátsbeini brotaþola og engin brot hafi greinst í þeirri myndatöku. Að öðru leyti eru staðfestar þær líkamlegu afleiðingar slyssins eins og greinir í ákæruskjali. Er því ósannað að meiðsl brotaþola hafi verið slík að þau falli undir skilgreiningu 218. gr. almennra hegningarlaga. Með vísan til þessa og 45. gr. laga nr. 19/1991 um meðferð opinberra mála verður ákærði því ekki sakfelldur fyrir brot gegn 219. gr. almennra hegningarlaga.

Ákærði bar því við fyrir dómi að hann hefði ekki séð stöðvunarskyldumerki þegar hann ók inn á gatnamót Þorlákshafnarvegar og Selvogsbrautar þar sem hann hefði verið blindaður vegna sólar. Ákærða ber við slíkar aðstæður að haga akstri sínum svo að hann geti stjórnað ökutæki sínu örugglega. Hafi þær aðstæður verið að ákærði hafði ekki sýn yfir akstursleið sína, bar honum að gera viðeigandi ráðstafanir og aka í samræmi við þær aðstæður. Það gerði ákærði ekki enda viðurkenndi ákærði að hafa ekið rakleitt inn á gatnamótin með fyrrgreindum afleiðingum.

Verður hann því sakfelldur fyrir þá háttsemi sem er réttilega heimfærð til 4. gr. og 2. mgr. 25. gr. umferðarlaga nr. 50/1987.

Háttsemi ákærða varðandi ákærulið II, sem ákærði hefur játað réttan, er réttilega heimfærð til refsiákvæða og er hann sakfelldur fyrir þá háttsemi.

Samkvæmt sakavottorði sem liggur frammi í málinu var ákærði dæmdur þann 6. mars 2003 í tólf mánaða fangelsi, skilorðsbundið til fimm ára, fyrir kynferðisbrot og nytjastuld auk þess að vera sviptur ökurétti í fjóra mánuði fyrir ölvunarakstur. Þann 30. október 2003 var ákærða ekki gerð sérstök refsing fyrir þjófnað og hótun. Þann 29. mars 2004 var ákærði dæmdur í þrettán mánaða fangelsi, skilorðsbundið í fimm ár, fyrir þjófnað. Þann 14. mars 2005 var ákærði dæmdur í fimmtán mánaða fangelsi, skilorðsbundið til fimm ára, fyrir þjófnað og umferðarlagabrot og sviptur ökurétti í þrjá mánuði. Þann 7. október 2005 var ákærða ekki gerð sérstök refsing fyrir þjófnaðarbrot og þann 21. nóvember 2005 gerði ákærði sátt hjá lögreglustjóranum í Reykjavík og var gert að greiða 50.000 króna sekt til ríkissjóðs vegna hraðaksturs og sviptur ökurétti í þrjá mánuði. Með brotum þeim sem ákærði er nú dæmdur fyrir rauf hann skilorð dómsins frá 14. mars 2005 og verður refsing hans ákvörðuð með hliðsjón af 60. gr. almennra hegningarlaga nr. 19/1940. Samkvæmt 1. mgr. 60. gr. er heimilt að láta skilorðsdóm haldast þótt refsing sé ákvörðuð án skilorðs. Á það einkum við þegar brot hefur ekki verið framið af ásettu ráði eða varðar aðeins sektum.

Refsing ákærða þykir hæfileg 60.000 króna sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í sex daga. Að þessum niðurstöðum virtum og með vísan til þess að með háttsemi sinni olli ákærði líkamstjóni á brotaþola þykir rétt að svipta ákærða ökurétti í einn mánuð.

Samkvæmt 164. gr., sbr. 165. gr. laga um meðferð opinberra mála ber að dæma ákærða til að greiða allan sakarkostnað sem er samkvæmt yfirliti 6.750 krónur vegna áverkavottorðs.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, J-kk-nf B-kk-nf I-kk-nf, greiði 60.000 króna sekt til ríkissjóðs innan fjögurra vikna frá birtingu dóms þessa að telja, en sæti ella fangelsi í sex daga.

Ákærði skal sviptur ökurétti í einn mánuð frá birtingu dóms að telja.

Ákærði greiði allan sakarkostnað, 6.750 krónur.

Á-kvk-nf G-kvk-nf.